རྒྱ་ནག་དང་མཚོ་གླིང་གི་བདག་དབང་ཐད།རྩོད་རྙོག་ཡོད་བཞིན་པའི་སྐབས་འདིར།ཨ་མེ་རི་ཀ་དང་ཕྷི་ལི་པིན་གྱི་དམག་མི་སྟོང་ཕྲག་མང་པོས།རྒྱ་སྐྱེད་བྱས་པའི་ལོ་རེའི་དྲག་རྩལ་སྦྱོང་བརྡར་དེ།རེས་གཟའ་ཟླ་བའི་ཉིན་འགོ་འཛུགས་བྱ་རྒྱུ་ཡིན་པ་དང་།ཕྷི་ལི་པིན་གྱི་ནང་།ཉིན་གྲངས་བཅུའི་རིང་བྱ་རྒྱུའི་དྲག་པོའི་སྦྱོང་བརྡར་དེ་དག་ནི།རྒྱུན་རིང་མཐུན་ཕྱོགས་སུ་གྱུར་པའི་རྒྱལ་ཁབ་དེ་གཉིས་ཀྱི་ལོ་རེའི་བྱེད་སྒོ་ཞིག་ཏུ་གྱུར་ཡོད་ཀྱང་།འདི་ལོའི་དྲག་རྩལ་གྱི་སྦྱོང་བརྡར་གྱི་ནང་མཉམ་ཞུགས་བྱེད་མཁན་དམག་མིའི་གྲངས་འབོར་དེ།སྔ་ལོའི་གྲངས་འབོར་ལས་ལྡབ་གཉིས་མང་དུ་བཏང་ཡོད་པ་རེད།ལྷོ་རྒྱ་ནག་རྒྱ་མཚོའི་ནང་གི་རྩོད་གཞི་ཆེ་བའི་ས་ཁུལ་ཁག་གི་་ནང་།རྒྱ་ནག་གིས།བཙན་ཤེད་ཀྱི་ཐོག་ནས་གླིང་ཕྲན་བདག་དབང་ཡོད་ལུགས་རང་གི་འདོད་དོན་སྒྲུབ་ཐབས་བྱེད་ཤུགས་ཆེ་རུ་གཏོང་བཞིན་པར།གདོང་ལེན་ནན་པོ་བྱེད་ཐུབ་པའི་ཆེད་དུ།ཕྷི་ལི་པིན་གྱིས་ཨ་མེ་རི་ཀ་ནས་དམག་དོན་དང་ཕྱི་འབྲེལ་གཉིས་ཐད།རྒྱབ་སྐྱོར་མང་བ་ཐོབ་ཐབས་ཀྱི་འབད་བརྩོན་བྱེད་ཀྱི་ཡོད་པ་རེད།